Diari Oficial de la Generalitat Valenciana


Sumari del DOGV 4486, del 24-04-2003 (2003/4214)

RESOLUCIÓ de 27 de juny de 2002, del conseller d'Obres Públiques, Urbanisme i Transports, per la qual s'aprova definitivament el Pla Especial d'Ordenació d'Usos de l'Àrea de Sòl Dotacional Públic Parc Logístic en el terme municipal de Riba-roja de Túria.
--------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4486

Data del DOGV
:   24-04-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/4214


Data del document
:   27-06-2002

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

Descriptors 

:   * Riba-roja de Túria
    * pla d'urbanisme

RESOLUCIÓ de 27 de juny de 2002, del conseller d'Obres Públiques, Urbanisme i Transports, per la qual s'aprova definitivament el Pla Especial d'Ordenació d'Usos de l'Àrea de Sòl Dotacional Públic Parc Logístic en el terme municipal de Riba-roja de Túria. [2003/4214]
  
Vist l'expedient remés per la Direcció General de Transports de la Conselleria d'Obres Públiques, Urbanisme i Transports referit al Pla Especial d'Ordenació d'Usos de l'Àrea de Sòl Dotacional Públic Parc Logístic en el terme municipal de Riba-roja de Túria, i de conformitat amb els següents:
  
Antecedents de fet
  
Primer
  
L'expedient es va sotmetre a informació pública mitjançant Resolució del conseller d'Obres Públiques, Urbanisme i Transports, de 16 de novembre de 2001. Després del pertinent període d'exposició pública, que va ser anunciada en el DOGV de 12 de desembre de 2001, i en el diari El Mundo de 14 de desembre de 2001, es van presentar 16 al·legacions de l'associació d'agricultors afectats pel Parc Logístic de Riba-roja/Loriguilla.
  
El 13 de febrer de 2002, el director general de Transports de la COPUT aprova provisionalment l'expedient de referència.
  
Segon
  
El projecte consta de memòria informativa, memòria justificativa, ordenació detallada, plans d'informació i plans d'ordenació.
  
Tercer
  
Durant la tramitació de l'expedient es van sol·licitar informes a
  
- La Demarcació de Carreteres del Ministeri de Foment.
  
- Direcció General de Patrimoni de la Conselleria de Cultura.
  
- Confederació Hidrogràfica del Xúquer.
  
- Direcció General de Planificació i Gestió del Medi de la Conselleria de Medi Ambient.
  
Durant el citat tràmit s'ha sol·licitat, de conformitat amb el que disposen els articles 38 i 42 de la Llei Reguladora de l'Activitat Urbanística, informe als Ajuntaments de Loriguilla i Riba-roja de Túria.
  
Així mateix es va sol·licitar el dia 14 de febrer de 2002 la Declaració d'Impacte Ambiental a la Conselleria de Medi Ambient, i es va emetre la dita Declaració d'Impacte Ambiental el dia 20 de juny de 2002.
  
El 5 de març de 2002 s'emet informe favorable de la Direcció General de Patrimoni Artístic de la Conselleria de Cultura i Educació respecte de les mesures correctores i protectores del patrimoni històric, arqueològic i etnològic.
  
Quart
  
Riba-roja de Túria disposa de Pla General d'Ordenació Urbana aprovat definitivament per la Comissió Territorial d'Urbanisme de València el 13 de març de 1997.
  
Cinqué
  
La Comissió Territorial d'Urbanisme de València, en la sessió realitzada el 27 de juny de 2002, va acordar informar favorablement l'expedient de referència, i elevar al conseller d'Obres Públiques, Urbanisme i Transports la proposta d'aprovació definitiva.
  
Fonaments de dret
  
Primer
  
La tramitació ha sigut correcta, de conformitat amb el que establixen els articles 38, 42 i 43 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística.
  
Segon
  
La documentació està completa, a l'efecte del compliment del que preceptuen els articles 24 i 27 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística.
  
Tercer
  
L'Ajuntament de Riba-roja del Túria presenta una sèrie d'al·legacions que entén que va presentar al seu dia ?al Pla Especial de Reserva dels Terrenys- i no van ser degudament contestades per la qual cosa emet informe desfavorable fins que no es procedisca a una resolució satisfactòria de dites al·legacions. Els arguments al·legats en el seu moment van ser els següents:
  
1. No s'ha donat compliment a l'article 38.2.a) de la LRAU ja que el Pla Especial aprovat no es correspon amb l'exposat a l'Ajuntament, per la qual cosa s'hauria d'haver notificat la modificació a l'Ajuntament com a interessat.
  
2. No s'ha consensuat entre les administracions el valor d'expropiació.
  
3. No s'ha contestat l'escrit d'al·legacions.
  
4. El fet d'aprovar-se l'àrea de reserva de sòl l'informe favorable del qual per l'Ajuntament de Riba-roja es va condicionar al seu dia a una sèrie de millores en la infraestructura del territori, fonamentalment a nivell de xàrcia viària, sense que s'haja donat cap contestació a dites peticions, vicia el procés de consentiment municipal i vulnera el principi d'autonomia quant a l'ordenació i planificació del territori.
  
5. Atés que s'opera un canvi de classificació del sòl, s'insta la Conselleria d'Obres Públiques, Urbanisme i Transports perquè per mitjà de la resolució d'este recurs es pronuncie expressament sobre si este canvi comportaria l'obtenció per part de l'Ajuntament del 10% d'aprofitament. En cas contrari comportaria un greu perjuí per a la dita entitat que promovent en la dita zona el desenrotllament urbanístic comportaria l'obtenció del dit 10%. Per la qual cosa sense el dret al dit aprofitament, este ajuntament manifesta la seua oposició a l'aprovació del pla especial.
  
6. Respecte de l'actual expedient de Pla Especial d'Ordenació i Usos, l'Ajuntament al·lega els punts següents:
  
- S'observa una edificabilitat molt baixa (0,063 m²t/m²s) per a les naus.
  
- L'ús de depòsit de contenidors no queda explícitament regulat.
  
- Es plantegen dubtes respecte al nuc intermodal de comunicacions ferrocarril-carretera que es preveu quan es desenrotlle el conjunt de l'actuació.
  
- Es planteja la insuficiència del diàmetre de col·lector posterior a la bassa reguladora.
  
- Quant a la depuració d'aigües residuals s'indica que la depuradora de l'Oliveral podria assumir esta Fase I del Parc Logístic però seria necessària una depuradora pròpia per a fases posteriors.
  
L'Ajuntament de Loriguilla presenta un dictamen desfavorable al projecte d'acord amb els aspectes següents:
  
1. No es considera afortunada la menció a l'interés privat de grans empreses sense almenys mencionar el possible detriment d'altres interessos legítims de l'interés general, màximament quan d'una dotació pública es tracta.
  
2. L'actuació suposa per a este municipi l'ocupació d'àrees d'horta i l'increment de la contaminació acústica i visual.
  
3. La carència de modernes infraestructures en el municipi, i la previsió del model territorial municipal actualment en estudi amb la revisió del Pla General no preveu l'aparició en la zona d'un depòsit de material, tan problemàtic en altres llocs, al servici o fins i tot gestionat per empreses de les quals no viu este municipi.
  
Com a contestació a estos informes o dictàmens es podria realitzar les puntualitzacions següents:
  
Pel que fa a l'Ajuntament de Riba-roja de Túria:
  
1. La Conselleria d'Obres Públiques, Urbanisme i Transports, Direcció General de Transports informa que:
  
- Quant a la valoració del sòl que s'ha d'expropiar, no és objecte del Pla Especial, ha de contindre's en el projecte d'expropiació.
  
- En relació amb les infraestructures viàries tampoc és qüestió abordable en el Pla Especial. No obstant això, proposa la possibilitat d'escometre el condicionament per la Generalitat Valenciana de la carretera Riba-roja-by pass, de titularitat de la Diputació Provincial, tal com sol·licita l'Ajuntament. La dita actuació pot emmarcar-se dins d'un conveni que s'ha de subscriure entre la Generalitat i l'Ajuntament.
  
- En relació amb la cessió del 10% d'aprofitament mitjà a l'Ajuntament, en principi no pareix obligatòria ja que és la Generalitat Valenciana l'administració actuant.
  
2. D'acord amb la Llei de la Jurisdicció Contenciosa Administrativa, les administracions públiques podran exercitar el requeriment a l'administració autora de l'acte perquè l'anul·le o revoque en el termini de dos mesos, previ a la interposició del recurs contenciós administratiu. Per tant l'escrit presentat ha d'entendre's com a requeriment previ i no com a recurs d'alçada.
  
3. La tramitació d'un Pla Especial de Reserva de Sòl constituïx una tècnica la finalitat última de la qual és legitimar l'adquisició anticipada per l'administració (en este cas, autonòmica) de terrenys que servisquen per a atendre futures necessitats del servici públic propi de la seua competència, a fi de facilitar la seua gestió, i legitimar d'esta forma l'expropiació d'estos. La dita reserva de sòl no comporta l'ordenació detallada del sector, que es posposa per a un ulterior document de planejament que haurà de regular la dita ordenació amb els paràmetres urbanístics aplicables a este.
  
Dit l'anterior ha d'entendre's que les al·legacions posades de manifest per l'Ajuntament de Riba-roja, si bé són estimades com a lícites, la veritat és que haurien d'haver sigut esgrimides en el tràmit del Pla Especial d'atribució d'usos, que és el que ens ocupa i per tant per això ací es contesten.
  
La tramitació de l'expedient ha sigut correcta ja que s'ha complit amb les exigències dels articles 37, 38 i 39 de la LRAU.
  
4. En relació amb l'obtenció per part de l'Ajuntament de Riba-roja del 10% d'aprofitament, segons el que disposa l'article 30 de la LRAU un dels objectius del Programa d'Actuació Urbanística és l'obtenció gratuïta en favor de l'administració actuant de l'aprofitament que excedisca del 90% de l'aprofitament tipus. La LRAU considera administració actuant per a les actuacions previstes en l'article 42, les conselleries competents en Habitatge i Indústria així com els altres departaments o administracions públiques no municipals sempre que es troben en l'exercici de les seues competències específiques i necessiten realitzar actuacions urbanitzadores, sempre que siguen estes les que elaboren o promoguen el programa, si tenen la potestat expropiatòria; i en un altre cas ho serà el municipi.
  
Quant a les al·legacions al nou Pla Especial d'Ordenació d'Usos s'entén que són fonamentalment referides a aspectes concrets que es tindran en compte en el projecte d'urbanització corresponent o a aspectes de concepció general que servixen com a suggeriment per a millorar el desenrotllament posterior del sector complet.
  
Pel que fa a l'Ajuntament de Loriguilla, les al·legacions són de caràcter general. S'entén que el present projecte ocupa una superfície de 81.474 m² del terme municipal que suposa una punta que està separada de la resta del terme per la carretera P/RV-1 que va cap a Riba-roja de Túria, i queda per tant com una illa la influència de la qual respecte de la resta del terme és molt xicoteta.
  
Quart
  
L'objecte del projecte és la formalització de l'ordenació detallada per al desenrotllament de la primera fase del Parc Logístic de Riba-roja de Túria sobre una extensió de 328.433 m² on s'inclouen activitats relacionades amb el depòsit i reparació de contenidors.
  
Cinqué
  
Els Plans Especials d'Ordenació d'Usos estan expressament regulats en l'article 86.D del Reglament de Planejament de la Comunitat Valenciana.
  
La present actuació que suposa la Fase I del Parc Logístic consta de 328.433 m² dels quals 246.959 m² pertanyen al terme de Riba-roja del Túria i 81.474 m² a Loriguilla.
  
El sector mantindrà la classificació de sòl no urbanitzable encara que el seu ús es concreta com a sòl dotacional públic per al depòsit i reparació de contenidors de mercaderies.
  
En esta Fase I s'inclou com a zona verda una banda de 41 m d'amplària i una superfície de 33.484 m² que s'inclou en la zona d'afecció de 100 m de l'Autovia A-7. En esta zona s'inclourà arbratge de port elevat (10-12 m d'altura) de forma que s'establisca una barrera visual entre la plataforma de contenidors i la xàrcia viària.
  
L'accés en esta fase es realitza mitjançant un vial, prolongació del vial de límit del sector NPI-3, que quan es desenrotlle l'actuació del Parc Logístic en la seua totalitat podrà ser modificat, ja que s'inclourà un nou vial d'accés que es desenrotllarà des d'un nuc de connexió de la carretera nacional N-III.
  
Es fa una estimació de fluix de trànsit diari de 350 vehicles/dia el que suposa una repercussió escassa sobre la xàrcia viària del seu entorn, tenint en compte que els principals trànsits relacionats amb les bases de contenidors en l'actualitat ja utilitzen la V-30.
  
Esta fase inclou únicament l'àrea de contenidors, i queden les superfícies on s'ubicaran l'àrea logística, el centre de servicis, la plataforma intermodal i mercaderies de risc per al desenrotllament posterior.
  
Així mateix la zona de protecció de l'Autovia A-7 queda exclosa de la delimitació del sector en una franja de 39 m des del límit del domini públic que lògicament queda fora de la delimitació del Pla Especial.
  
Sisé
  
La Declaració d'Impacte Ambiental s'estima acceptable sempre que es desenrotlle d'acord amb el que establix la documentació presentada i amb els condicionants següents:
  
- L'entitat gestora encarregada del subministrament d'aigua haurà de certificar l'existència de recursos hídrics en quantitat i qualitat suficients a fi de garantir el consum estimat, en funció de l'activitat que es pretén realitzar i la instal·lació d'hidrants contra incendis.
  
- L'entitat gestora de l'EDAR ha de certificar que la capacitat d'esta pot admetre el volum d'aigua residual generat en el sector.
  
El dia 27 de juny de 2002 es rep documentació justificativa de la quantitat i qualitat del proveïment d'aigua per a la zona així com justificació de la depuració d'aigües residuals, estimant-se prou.
  
Seté
  
El conseller d'Obres Públiques, Urbanisme i Transports és l'òrgan competent per a resoldre sobre l'aprovació definitiva de plans especials promoguts per administracions no municipals, de conformitat amb el que disposa l'article 39, per remissió dels articles 54 i 55.1, de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística, en relació amb l'article 6.D del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Vists els preceptes legals citats i la resta de general i pertinent aplicació, de conformitat amb l'acord de la Comissió Territorial d'Urbanisme de València, resolc:
  
Aprovar definitivament el Pla Especial d'Ordenació d'Usos de l'Àrea de Sòl Dotacional Públic Parc Logístic en el terme municipal de Riba-roja de Túria.
  
Contra la present resolució, que posa fi a la via administrativa, es podrà interposar recurs contenciós administratiu, davant de la Sala Contenciosa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la notificació o publicació d'esta, de conformitat amb el que preveu l'article 10 i 46 de la Llei Reguladora de la Jurisdicció Contenciosa Administrativa, de 13 de juliol de 1998. Tot això, sense perjuí que es puga exercitar qualsevol altre recurs que s'estime oportú.
  
València, 27 de juny de 2002.- El conseller: José Ramón García Antón.